Goeie nuus vir N3-gebruikersDie toneel Maandagoggend by die Mooirivier-tolplaza na die gewelddadige betoging die vorige aand (29 April 2018). Foto: Twitter via @crimeairnetwork Die Mooirivier-tolplaza op die N3 is sowat 24 uur ná protesaksie wat die sluiting van die N3-tolpad tot gevolg gehad het, weer vir verkeer oopgestel. Anita Heyl, woordvoerder van die N3-tolkonsessie, het gesê die N3-tolkonsesie se verkeer by die Mooirivier-tolplaza is weer oopgestel in die noordelike en suidelike rigtings. “Tydelike herstelwerk is reeds gedoen en die herleiding van verkeer vanaf die N3-tolpad is nie meer nodig nie,” het Heyl gesê. Heyl het motoriste weereens gewaarsku om dié pad nie in die aand te gebruik nie. Maroela Media het vroeër berig altesaam 35 vragmotors is beskadig en 54 mense in hegtenis geneem tydens ŉ betoging Sondagaand op die N3 by die Mooirivier-tolplaza in KwaZulu-Natal wat bestempel word as een van die ergste aanvalle nóg op vragmotors. Kol. Thembeka Mbhele, woordvoerder van die polisie, het bevestig die protesoptrede het begin toe ŉ groep mense omstreeks 19:30 voorwerpe op die snelweg gegooi en vragmotors aan die brand gesteek het. “Altesaam 35 vragmotors is beskadig, waaronder die vragmotors wat aan die brand gesteek is,” het sy gesê.